**Prevádzka a vnútorný režim školy od 01. do 30. 06. 2020**

**Podmienky na zaistenie bezpečnosti a ochrany zdravia žiakov**

* Príchod do školy: od 7,00 – do 7,30. Dieťa môže prichádzať i odchádzať samé. V prípade doprovodu to musí byť rodič, alebo člen spoločnej domácnosti. Doprovod nesmie vstúpiť do budovy školy. Zákaz vjazdu autom do areálu školy.
* Pri rannom vstupe do školy bude každému žiakovi odmeraná teplota bezdotykovým teplomerom a každý si vydezinfikuje ruky.
* Po príchode do školy si žiak odloží veci, ktoré v triede nepotrebuje na vešiak na chodbe školy a žiak odchádza do triedy vyhradenej pre jeho skupinu. Túto triedu opustí len so súhlasom pedagóga – toaleta, prestávka, pobyt vonku.
* Okrem školských pomôcok, mobilu, rezervného rúška, papierových vreckoviek, nápoja a desiaty si žiak nič iné do školy nenosí.
* Žiak si v triede umýva ruky bežným spôsobom, ktorý je v súlade s aktuálnymi hygienicko – epidemiologickými nariadeniami – použije mydlo v dávkovači a papierovú utierku, ktorú po použití odhodí do koša.
* Na toaletách použije rovnako mydlo v dávkovači a jednorazové papierové utierky. Následne si ruky vydezinfikuje.
* Žiak nosí rúško všade vo vnútorných priestoroch základnej školy, okrem svojej skupiny, kde prebieha výchovno - vzdelávací proces.
* Pedagogický zamestnanec alebo odborný zamestnanec základnej školy nosí rúško alebo ochranný štít všade vo vnútorných priestoroch školy, okrem priestorov skupiny, kde prebieha výchovno - vzdelávací proces.
* V miestnosti, v ktorej sa zdržuje skupina, bude zabezpečené časté a intenzívne vetranie.
* Upratovanie a dezinfekcia toaliet prebieha 2x denne. Dezinfekcia dotykových plôch, ostatných povrchov alebo predmetov, ktoré používa zvlášť veľký počet ľudí, sa vykonáva minimálne dvakrát denne a podľa potreby (napr. kľučky dverí). Minimálne raz denne sa vykoná dôkladné čistenie všetkých miestností, v ktorých sa žiaci, pedagogickí zamestnanci a odborní zamestnanci a ďalší zamestnanci školy nachádzajú.

**Organizácia vyučovania a výchovnej činnosti:**

* Žiaci budú rozdelení do 9 skupín/ŠKD 5 skupín :

1.A, 1.B, 2.A – žiaci 2.A, 2.B, 3.A – 2 skupiny, 4.A, 4.B, 5.A, 5.B – menný zoznam žiakov je zverejnený na dverách triedy.

* Skupiny boli vytvorené podľa zisťovania záujmu cez elektronickú komunikáciu.
* Presun medzi skupinami v priebehu týždňa nie je možný. Zmena môže byť od ďalšieho týždňa, ak sa neprekročí počet 20 detí v danej skupine skupine.
* Vyučovanie bude v čase 7,40-11,30 hod. (1. – 4. roč.), 7,40-12,00 (5. roč.)
* Vyučovanie bude prebiehať v blokoch, nebudú klasické 45 minútové hodiny. S rozvrhom budú deti vždy deň vopred oboznámené.
* Zameriame sa na zopakovanie a utvrdenie učiva.
* Hodnotenie známkami sa v mesiaci jún 2020 nerobí. Hodnotenie bude v tomto období len slovné.
* Prestávky budú pre každú skupinu v inom čase, aby sa zabránilo zbytočným kontaktom.
* Obedovať bude každá skupina zvlášť.
* Skupina detí, ktoré nebudú navštevovať ŠKD pôjdu po vyučovaní domov. Tí, ktorí sa stravujú v školskej jedálni, pôjdu na obed v rámci svojej skupiny v určenom čase.
* Deti navštevujúce ŠKD majú možnosť odchodu najneskôr o 16,00.
* Prípadné zmeny ohláste obvyklým spôsobom – písomne, alebo cez Edupage – **deň vopred alebo ráno do 8,00.**
* Odhlasovanie z obeda obvyklým spôsobom – deň vopred v ŠJ.
* Škola do konca školského roka nebude organizovať žiadne spoločné akcie – besiedky, rozlúčky so školským rokom, podobné hromadné podujatia, školy v prírode, školské výlety.

**Hygienické pokyny:**

* **Pri nástupe dieťaťa do školy zákonný zástupca podpíše Vyhlásenie o bezinfekčnosti. Následne ho podpíše vždy po prerušení dochádzky dieťaťa a jeho opätovnom návrate (ak bude dieťa chýbať 3 dni).**
* **V prípade, že sa u niektorého z detí alebo pedagógov potvrdí výskyt ochorenia COVID-19, ostáva doma celá skupina a prechádza na dištančné vzdelávanie. V odôvodnenom prípade na základe príkazu hygienikov, môže byť uzavretá celá škola.**
* V spoločných priestoroch školy – chodba, toaleta – musia žiaci i zamestnanci nosiť rúška.
* Dezinfekcia rúk pri každom opustení vyhradenej miestnosti i pri návrate.
* Časté umývanie rúk.
* V priestoroch školy sú zabezpečené hygienické potreby – dezinfekčné prostriedky, mydlá, papierové uteráky, toaletný papier.
* Žiaci sa budú vyhýbať osobnému kontaktu pri akejkoľvek činnosti.
* Z domu si nebudú nosiť zbytočné predmety, hračky. Nebudú si navzájom požičiavať učebné pomôcky.
* Deti do školy môžu chodiť v športovom oblečení, nakoľko budú čas tráviť aj vonku.
* V taške (ruksaku) bude mať každý žiak pršiplášť alebo dáždnik.
* Desiatu a pitný režim zabezpečí rodič – dieťa si ju prinesie hygienicky zabalenú. Mliečna desiata sa v júni podávať nebude.
* S desiatou ani obedom sa nesmie žiak deliť so spolužiakmi.
* V prípade výskytu zdravotných problémov bude rodič okamžite kontaktovaný a dieťa musí v čo najrýchlejšom čase prevziať.
* V prípade výskytu infekcie u ktoréhokoľvek člena rodiny žiaka, alebo zamestnanca, tento ostáva doma a skutočnosť bezodkladne oznámi riaditeľke školy (aj v čase mimo vyučovania).

**Zákonný zástupca**

* rešpektuje, že nikto s príznakmi infekcie dýchacích ciest, ktoré by mohli zodpovedať známym príznakom COVID-19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest) nesmie vstúpiť do priestorov základnej školy,
* berie na vedomie, že ak žiak v priebehu dňa vykazuje niektorý z možných príznakov COVID-19, je nutné umiestniť ho do samostatnej miestnosti a kontaktovať zákonných zástupcov, ktorí ho bezodkladne vyzdvihnú. O podozrení na nákazu COVID – 19 základná škola informuje príslušný regionálny úrad verejného zdravotníctva tak, ako je to v prípade iných infekčných ochorení.
* zabezpečí každý deň pre svoje dieťa 2 rúška a papierové jednorazové vreckovky v množstve, ktoré mu vystačí na celý deň,
* zodpovedá za dodržiavanie hygienicko-epidemiologických opatrení pri príchode žiaka do základnej školy a pri odchode žiaka zo základnej školy (nosenie rúšok, dodržiavanie odstupov, dezinfekcia rúk),
* dodržiava pokyny riaditeľa školy, ktoré upravujú podmienky prevádzky školy zahrnuté v tomto dokumente,
* rešpektuje zmenenú organizáciu vyučovania ako aj upravený obsah a formu vzdelávania,  
  zabezpečí, aby žiak prichádzal a odchádzal zo školy len s osobami, ktoré so žiakom žijú v spoločnej domácnosti, pričom sprevádzajúce osoby sa v areáli školy nepohybujú, len pri odchode, keď si ho príde vyzdvihnúť,
* rešpektuje zákaz zhromažďovania sa osôb pred školou a v areáli školy.

**Riaditeľka školy**

* Na základe počtu žiakov, ktorý bol zistený zabezpečí plynulú prevádzku výchovy a vzdelávania.
* Zabezpečí, aby všetky pokyny týkajúce sa zmien v organizácii vyučovania a požiadaviek na bezpečnosť a hygienu vých. - vzdelávacieho procesu školy boli dostupné všetkým rodičom na webovom sídle školy.
* Zabezpečí zverejnenie každej zmeny.
* Zabezpečí a uloží podpísané Vyhlásenia o bezinfekčnosti detí i zamestnancov.
* Zabezpečí, aby rodičia písomne oznámili čas a spôsob odchodu dieťaťa zo školy/ŠKD a podpisom potvrdili, že boli oboznámení a berú na vedomie podmienky, ktoré škola stanovila v tomto dokumente.
* Zabezpečí zmenu rozvrhu spolu s triednymi učiteľkami.
* Zabezpečí oznámenie, ktoré oboznámi prichádzajúcich s podmienkami vstupu do školy a ohlásenia sa vopred zvončekom alebo telefonicky.
* Rozvrhne časový harmonogram ranného príchodu žiakov do školy.
* Rozvrhne časový harmonogram obedovania.
* Ak žiak v priebehu dňa vykazuje niektorý z možných príznakov COVID-19 informuje príslušný RÚVZ tak, ako je to v prípade iných infekčných ochorení.
* V prípade potvrdenia ochorenia COVID-19 u akéhokoľvek zamestnanca školy alebo žiaka školy vedenie školy postupuje podľa usmernení príslušného RÚVZ.

**Pedagogický zamestnanec**

* Pri vstupe vykoná ranný filter. Bezdotykovým teplomerom vykoná ranné meranie teploty v strede čela každému žiakovi pri vchode a dozrie, aby si vydezinfikoval ruky. V prípade, že nameraná teplota bude 37,5°C, izoluje dieťa a po 2 min opakovane zmeria teplotu. Ak teplomer vykáže naďalej 37,5 a viac oznámi túto skutočnosť zodpovednému pedagógovi.
* Metódy a obsah vzdelávacích činností sa budú prispôsobovať konkrétnej skupine.
* Obsah a formu vzdelávacích činností bude voliť tak, aby boli zaistené hygienicko-epidemiologické opatrenia.
* Pedagogickí zamestnanci (ďalej PZ) zabezpečia rozstupy medzi žiakmi podľa zváženia a možností pri každej činnosti.
* V prípade podozrenia na ochorenie COVID-19 v škole, vo svojej skupine bezodkladne túto skutočnosť oznámi riaditeľovi školy, ktorý vzniknutú situáciu rieši so zriaďovateľom, príslušným RÚVZ, ďalšími zamestnancami školy, zákonnými zástupcami. Žiaka s možnými príznakmi na COVID-19 izoluje do príchodu zákonného zástupcu, v herni, do ktorej od tej chvíle nebude mať nikto prístup a po prevzatí dieťaťa bude kompletne vydezinfikovaná. Pri prvom vstupe do práce všetci pedagogickí zamestnanci vyplnia dotazník o zdravotnom stave pred návratom do zamestnania.
* Žiakom, ktorí do školy nenastúpia, po dohode s rodičmi, zabezpečí dištančné vzdelávanie podľa podmienok skupiny a možnosti, ktoré má.
* Doplní triednu knihu podľa usmernení a odporúčaní od 16.3.2020 do 30.6.2020.
* Nehodnotí známkou písomné ani ústne odpovede (do konca školského roka).
* Po zazvonení vchodového zvončeka neposiela žiaka otvoriť dvere! Kontrolu osôb a nutnosti vojsť do priestorov školy rieši školník a upratovačky.
* Môže nosiť do triedy mobil, aby bol v kontakte so zákonným zástupcom. Používa ho režime, ktorý nevyrušuje vzdelávanie žiakov.
* Sprevádza svoju zverenú skupinu na obed tak, aby boli zaistené hygienicko-epidemiologické opatrenia (odstupy, umývanie rúk, použitie WC a pod.) v stanovený čas.
* Nosí rúško mimo triedy svojej skupiny. Pri vykonávaní výchovno-vzdelávacieho procesu sa rúško odporúča podľa vlastného zváženia.
* Pravidelne a intenzívne vetrá miestnosť zverenej skupiny.
* Využíva školský dvor na pobyt vonku a telesno-pohybové aktivity.
* Minimalizuje kontakt s inou skupinou vrátane zamestnancov školy.
* Zabezpečí sa rozdelenie dvora na časti alebo sa pedagógovia vzájomne dohodnú, že pobyt vonku budú realizovať v intervaloch. Skupiny sa nesmú miešať!
* Ak sa u pedagóga objavia príznaky nákazy COVID – 19 v priebehu jeho pracovného dňa, bezodkladne o tom informuje riaditeľa školy a opustí školu v najkratšom možnom čase s použitím rúška.

**Školník**

* Otvára uzamknuté vchodové dvere a kontroluje nutnosť vojsť do priestorov školy do 10:00 hod. Cudzie osoby nevpúšťa.
* Dopĺňa dezinfekčné prostriedky, papierové utierky a mydlá v dávkovači. Hlási ich nedostatok v dostatočnom predstihu. Toalety dezinfikuje a upratuje minimálne dvakrát denne a podľa potreby.
* Všetky vnútorné priestory ZŠ je potrebné počas dňa pravidelne krátko a intenzívne vetrať, min. raz za hodinu.
* Ak sa u školníka objavia príznaky nákazy COVID – 19 v priebehu jeho pracovného dňa, bezodkladne o tom informuje riaditeľa školy a opustí školu v najkratšom možnom čase s použitím rúška.

**Upratovačka**

* Nosí rúško.
* Ráno po rannom filtri prvýkrát dezinfikuje podlahy spoločných priestorov, kľučky a všetky iné dostupné dotykové plochy, povrchy a predmety v spoločných priestoroch.
* Po odchode žiakov a zamestnancov školy druhýkrát vykoná dôkladné čistenie plôch, povrchov vo všetkých priestoroch, kde sa zdržiavali žiaci a zamestnanci školy.
* Ak sa u upratovačky objavia príznaky nákazy COVID – 19 v priebehu jeho pracovného dňa, bezodkladne o tom informuje riaditeľa školy a opustí školu v najkratšom možnom čase s použitím rúška.
* Pracovník zodpovedný za sanitáciu priestorov ZŠ je informovaný a poučený o sprísnených podmienkach čistenia a o potrebe priebežného čistenia a dezinfekcie dotykových plôch, ostatných povrchov a predmetov vrátane zariadení osobnej hygieny.
* Priestory ZŠ, dotykových plôch, ostatných povrchov a predmetov, ktoré prišli do kontaktu so žiakmi a personálom, všetkých povrchov, kľučiek, zariadení osobnej hygieny, šatňových skriniek ako aj pomôcok používaných v rámci telesnej výchovy/športovej činnosti a prvkov vo vonkajšom areáli, je potrebné čistiť a dezinfikovať dvakrát denne dezinfekčným prostriedkom s virucídnym účinkom s predpísanou koncentráciou a dobou pôsobenia. Pracovníčka počas vykonávania sanitácie používa osobné ochranné prostriedky.
* Všetky vnútorné priestory ZŠ je potrebné počas dňa pravidelne krátko a intenzívne vetrať, min. raz za hodinu.
* Dezinfekciu povrchov dotykových plôch (kľučiek, vodovodných batérií, splachovačov, klávesnice PC, pracovných stolov vykonáva personál zariadenia pravidelne, niekoľkokrát denne.
* Zariadenia osobnej hygieny sú čistené a dezinfikované 2 x denne a podľa potreby.
* Odpadové nádoby v priestoroch školy sú bez vrchného uzatvárania.
* Sanitácia priestorov sa vykonáva podľa schváleného prevádzkového poriadku zariadenia a podľa tabuľky v prílohe - hygienicko-epidemiologický režim, vzor dezinfekčného programu.
* Vedie sa dokumentácia o vykonávaní sanitácie v ZŠ.

Tento dokument sa vzťahuje na základné prevádzkové podmienky základnej školy a dodatok k prevádzkovému poriadku školy po dobu trvania potreby dodržiavania epidemiologických opatrení a odporúčaní. Upravuje iba tie základné prevádzkové podmienky, ktoré sa líšia (či sú upravené nad rámec) od štandardných podmienok vyplývajúcich zo školských, hygienických, pracovnoprávnych a ďalších predpisov.

V prípade akýchkoľvek dôležitých zmien budeme rodičov i zamestnancov bezodkladne informovať.

Oficiálne pokyny, rozhodnutia a usmernenia nájdete na stránkach [www.minedu.sk](http://www.minedu.sk) a [www.uvzsr.sk](http://www.uvzsr.sk)

* <https://www.minedu.sk/rozhodnutia-a-usmernenia-v-case-covid-19/>
* <http://www.uvzsr.sk/index.php?option=com_content&view=category&layout=blog&id=250&Itemid=153>